Svandís Svavarsdóttir heilbrigðisráðherra segir að það sé „ töluverð áskorun fyrir ráðherra að standa með Landspítala þegar koma ályktanir á færibandi sem tala um það að þessi stofnun sé nánast hætt við “ . Þetta sagði hún á lokuðum fundi með læknaráði í gær . Undir lok erindis síns svaraði Svandís spurningum lækna úr sal . Ragnar Freyr Ingvarsson læknir gerði málefni bráðamóttöku Landspítalans að umfjöllunarefni . „ Það blasir við neyðarástand á bráðamóttöku sem við höfum öll ávarpað liðnar tvær vikur . Okkur langar mikið til að heyra hvað ráðherra leggur til , bæði af fjármagni og af góðum ráðum til að greiða úr þessari skelfingar flækju sem blasir við hér á hverjum degi og hefur blasað við liðið ár . “ „ Það er töluverð áskorun fyrir ráðherra að standa með Landspítala þegar koma ályktanir á færibandi “ Svandís svaraði því til að mikið hefði nú þegar verið gert til að vinna á vandanum . „ En af því að Ragnar nefnir neyðarástand og „ skelfingarflækja “ var orðið sem hann notaði þá er orðinn býsna langur listi af orðum og hugtökum sem hafa verið notaðar um ástandið á bráðamóttökunni , “ sagði hún . „ Raunar hefur það gengið svo langt að það er talað um ástandið á spítalanum almennt . Og ég verð bara að nota tækifærið til að segja það við Læknaráð að það er töluverð áskorun fyrir ráðherra að standa með Landspítala þegar koma ályktanir á færibandi sem tala um það að þessi stofnun sé nánast hætt við . Það er það . Vegna þess að á sama tíma og við erum að reyna að kalla eftir ungu fólki til starfa og við erum að reyna að tala um að það sé spennandi starfsvettvangur og mikilvægt að taka þátt í uppbyggingu og framþróun heilbrigðisþjónustunnar að þá er spurning hversu mikið gagn er í því að leggja áherslu á hversu mikill skelfingarvettvangur er hér . “ Svandís bar umræðuna saman við það ef einstaka deildir Háskóla Íslands væru sífellt að álykta um að það væri óráðlegt að stunda nám við skólann . „ Orð eru til alls fyrst og þess vegna hef ég sagt að ég mundi vilja eiga fleiri hauka í horni þar sem eru læknar , “ sagði hún . „ Vegna þess að læknar eru best menntaða stéttin á Íslandi . Leiðtogar í sínu fagi . Leiðtogar í því að byggja upp heilbrigðisþjónustu til lengri tíma og ég mundi vilja sjá að læknar tækju það hlutverk alvarlega og horfðu til lengri framtíðar í því að vera með í því að byggja upp þjónustu , að vera með í því að tala um það sem eru áskoranir og hvernig við getum snúið bökum saman í að bæta þjónustu . “ Vilja að hlustað sé á lækna Að lokum sagði Svandís að hún vildi skilja það eftir að það fælist ábyrgð í því hvernig er talað . „ Ábyrgð Læknaráðs er líka mikil þegar kemur að því að vera leiðtogar í því að þróa heilbrigðisþjónustuna inn í framtíðina . Og ég vil biðla til Læknaráðs að leggja fleiri lóð á þær vogaskálar og færri á þær að tala spítalann niður eins og oft er gert . Þetta varð ég að segja . “ „ Það væri eiginlega brot á læknaeiðnum sem ég sór þegar ég varð læknir að ekki benda á það ástand sem blasir við “ Ragnar kom þá í pontu aftur . „ Það væri eiginlega brot á læknaeiðnum sem ég sór þegar ég varð læknir að ekki benda á það ástand sem blasir við , “ sagði hann . „ Nú var ég á vaktinni um helgina , Svandís , og það var 31 innlagður sjúklingur á bráðamóttöku og það var yfirlagt á allar deildir . Ég væri ekki að veita neina almennilega þjónustu ef ég mundi ekki benda fyrst á að ástandið sé svona . Ég get ekkert gert af því að það sé svekkjandi að heyra að ástandið sé slæmt , en það er þannig . Varðandi það að þú viljir eiga hauka í horni , þá eru starfandi um 400 læknar á Landspítalanum og þú þarft bara að kalla á okkur ef þú vilt heyra okkur veita gott ráð . En það væri líka gott ef að einstaka sinnum væri á okkur hlustað . “